text: সংগীতশিল্পী শাম্মী আখতার আর নেই - বিয়ানীবাজার কন্ঠ
  প্রচ্ছদ বিনোদন সংগীতশিল্পী শাম্মী আখতার আর নেই
  খ্যাতিমান সংগীতশিল্পী শাম্মী আখতার। দীর্ঘ ছয় বছর ধরে ক্যানসারে ভুগছিলেন। আজ ১৬ জানুয়ারি বিকালে রাজধানীর একটি হাসপাতালে মৃত্যুবরণ করেন এ সংগীতশিল্পী (ইন্না লিল্লাহি ওয়া ইন্না ইলাইহি রাজিউন)।
  আজিজুর রহমান পরিচালিত 'অশিক্ষিত' চলচ্চিত্রে গান গেয়ে প্লেব্যাক শুরু করেন শাম্মী আখতার। 'ঢাকা শহর আইসা আমার আশা পুরাইছে' জনপ্রিয় গানটি গেয়েছেন তিনি। এ চলচ্চিত্রে গাজী মাজহারুল আনোয়ারের লেখা 'আমি যেমন আছি তেমন রব বউ হবো না রে' গানটিও গেয়েছেন এ গায়িকা।
  চলচ্চিত্রে শাম্মী আখতার প্রায় ৩০০ গান গেয়েছেন। ১৯৭৭ সালের ২২ ফ্রেব্রুয়ারি আকরামুল ইসলামের সঙ্গে বিবাহ বন্ধনে আবদ্ধ হন শাম্মী আখতার। তাদের দুই সন্তান কমল ও সাজিয়া। ২০১০ সালে জাতীয় চলচ্চিত্র পুরস্কার পান শাম্মী আখতার। জাকির হোসেন রাজু পরিচালিত 'ভালোবাসলেই ঘর বাঁধা যায় না' চলচ্চিত্রে 'ভালোবাসলেই সবার সঙ্গে ঘর বাঁধা যায় না' গানটি গেয়ে এ পুরস্কার পান তিনি।